Două autobuze parcate pe o stradă din municipiul Bacău au fost distruse de un incendiu care a izbucnit miercuri seara, a informat Inspectoratul pentru Situaţii de Urgenţă (ISU), potrivit Agerpres.
La faţa locului au intervenit pompierii militari cu două autospeciale de stingere cu apă şi spumă şi o ambulanţă SMURD.
"În urma recunoaşterii, s-a constatat ca incendiul se manifesta cu flacără la nivelul a două autobuze parcate. Incendiul a fost lichidat în limitele găsite, nefiind înregistrate victime", a declarat purtătorul de cuvânt al ISU Bacău, sergentul major Ema Tereş.
Cauza probabilă de producere a incendiului este scurtcircuitul electric.